Αυτό το λήμμα αφορά την Αμερικάνικη ταινία του 1993.  Για άλλες χρήσεις, δείτε: Φιλαδέλφεια.  
Το ***Φιλαδέλφεια*** (αγγλικά: *Philadelphia*) είναι αμερικανική δραματική δικαστική ταινία παραγωγής 1993 σε σκηνοθεσία Τζόναθαν Ντέμι και σε σενάριο του Ρον Ναϊσγουάνερ. Η ταινία είναι μία από τις πρώτες mainstream ταινίες του Χόλιγουντ που μίλησαν ανοιχτά και σοβαρά για το AIDS, την ομοφυλοφιλία και την ομοφοβία. Πρωταγωνιστούν ο Τομ Χανκς στο ρόλο του Άντριου Μπέκετ, ο οποίος απολύεται από μια ισχυρή νομική εταιρία της Φιλαδέλφεια όπου εργαζόταν ως δικηγόρος όταν οι εργοδότες του αντιλήφθηκαν ότι είναι φορέας του AIDS, και ο Ντένζελ Γουάσινγκτον στο ρόλο του ομοφοβικού δικηγόρου Τζο Μίλερ, ο οποίος αναλαμβάνει την υπόθεση του Άντριου, για να κινηθούν δικαστικά ενάντια στους εργοδότες του.

Η ταινία *Φιλαδέλφεια* κυκλοφόρησε στους κινηματογράφους στις 24 Δεκεμβρίου 1993. Απέσπασε κυρίως θετικά σχόλια από τους κριτικούς και έγινε μεγάλη εισπρακτική επιτυχία αποφέροντας 206,6 εκατομμύρια δολάρια παγκοσμίως. Έλαβε πέντε υποψηφιότητες για Όσκαρ, κερδίζοντας δύο στις κατηγορίες Α' Ανδρικού Ρόλου για την ερμηνεία του Χανκς και Καλύτερου Τραγουδιού για το "Streets of Philadelphia" του Μπρους Σπρίνγκστιν.

Πλοκή
-----

Ο Άντριου Μπέκετ εργάζεται ως δικηγόρος σε μια από τις μεγαλύτερες νομικές εταιρίες της Φιλαδέλφεια. Αν και συζεί με τον σύντροφό του Μιγκέλ Άλβαρεζ, ο Άντριου δεν είναι ανοιχτός για την ομοφυλοφιλία του στην εταιρία ούτε για το γεγονός ότι είναι φορέας του AIDS. Τη μέρα που αναλαμβάνει την καινούρια και πιο σημαντική υπόθεση της εταιρίας, ένα από τα βασικά στελέχη της εταιρίας παρατηρεί ένα μικρό μελάνωμα στο μέτωπό του. Λίγο μετά από αυτό το γεγονός, ο Άντριου μένει στο σπίτι για αρκετές μέρες για να κρύψει τα μελανώματά του. Ενώ είναι στο σπίτι, τελειώνει το προσύμφωνο της υπόθεσης που του έχει ανατεθεί και το πηγαίνει στο γραφείο, αφήνοντας οδηγίες στη βοηθό του να το καταθέσουν στο δικαστήριο την επόμενη μέρα. Ο Άντριου πηγαίνει στο νοσοκομείο και αργότερα την ίδια μέρα, ενώ είναι ακόμα στα επείγοντα. λαμβάνει ένα τηλεφώνημα από την εταιρία ζητώντας του το προσύμφωνο καθώς το αντίγραφο έχει χαθεί και δεν υπάρχουν αντίτυπα στο σκληρό δίσκο του υπολογιστή. Ωστόσο, το προσύμφωνο βρίσκεται και φτάνει στο δικαστήριο την τελευταία στιγμή. Την επόμενη μέρα ο Άντριου απολύεται από τα στελέχη της εταιρίας.

Ο Άντριου θεωρεί ότι κάποιος επίτηδες έκρυψε το προσύμφωνο ώστε να δώσει στην εταιρία αφορμή να τον απολύσουν και η απόλυσή του είναι στην πραγματικότητα αποτέλεσμα της διάγνωσής του με AIDS. Ζητάει από αρκετούς δικηγόρους να αναλάβουν την υπόθεσή του, συμπεριλαμβανομένου και του Τζο Μίλερ, με τον οποίο ήταν αντίδικοι σε μια παλιότερη υπόθεση. Ο Τζο, ο οποίος έχει παραδεχτεί την ομοφοβία του και γνωρίζει λίγα για την ασθένεια του Άντριου, αρχικά απορρίπτει την υπόθεσή του. Μη μπορώντας να βρει δικηγόρο να τον αντιπροσωπεύσει, ο Άντριου αναλαμβάνει μόνος του την υπόθεση. Ενώ ψάχνει στη βιβλιοθήκη, ο Τζο παρατηρεί τον Άντριου στο διπλανό τραπέζι. Αφού ο βιβλιοθηκάριος ανακοινώνει ότι βρήκε το βιβλίο για τις διακρίσεις πάνω στο AIDS, οι υπόλοιποι στη βιβλιοθήκη αρχίζουν να κοιτάνε τον Άντριου επίμονα, άλλοι να σηκώνονται να φεύγουν και ο βιβλιοθηκάριος να τον ρωτάει αν θα ήθελε να αποσυρθεί σε ένα άλλο ιδιωτικό δωμάτιο. Αηδιασμένος από τη συμπεριφορά τους, ο Τζο βλέπει το υλικό που ο Άντριου έχει συγκεντρώσει και αναλαμβάνει την υπόθεση. Ο επικεφαλής της εταιρίας, Τσαρλς Γουίλερ, μόλις λαμβάνει κλήτευση από τον Άντριου, ανησυχεί για τη ζημιά που μπορεί να κάνει η μήνυση στην εταιρία και στη φήμη της.

Καθώς η υπόθεση πηγαίνει στο δικαστήριο, ο Γουίλερ δίνει κατάθεση στο ειδώλιο, ισχυριζόμενος ότι ο Άντριου ήταν ανίκανος και επίτηδες προσπάθησε να κρύψει την ασθένειά του. Η υπεράσπιση επανειλημμένα υπονοεί ότι ο Άντριου προκάλεσε ο ίδιος την ασθένειά του μέσω του ελεύθερου σεξ με διαφορετικούς συντρόφους και έτσι δεν είναι θύμα. Στην πορεία της δίκης αποκαλύπτεται ότι το στέλεχος που παρατήρησε το μελάνωμα του Άντριου παλιότερα δούλευε με μια γυναίκα η οποία κόλλησε AIDS μετά από μετάγγιση και έτσι αναγνώριζε το μελάνωμα που σχετίζεται με το AIDS. Για να αποδείξει ότι τα μελανώματα ήταν ορατά, ο Τζο ζητάει από τον Άντριου να ξεκουμπώσει το πουκάμισό του ενώ δίνει κατάθεση, αποκαλύπτοντας ότι τα μελανώματά ήταν όντως ορατά και αναγνωρίσιμα.

Κατά τη διάρκειά της κατάθεσής του, ο Άντριου παραδέχεται ότι είχε σκοπό να αποκαλύψει την ομοφυλοφιλία του στους συνεργάτες του, αλλά άλλαξε γνώμη αφού άκουσε ένα ομοφοβικό αστείο. Όταν ρωτήθηκε το πως κόλλησε AIDS, ο Άντριου επιβεβαίωσε ότι έκανε σεξ με έναν άγνωστο σε μια κινηματογραφική αίθουσα πορνό ταινιών. Ο Άντριου λιποθυμά κατά τη διάρκεια κατάθεσης του Γουίλερ. Ενώ είναι στο νοσοκομείο, οι ένορκοι ψηφίζουν υπέρ του, λαμβάνοντας αποζημίωση ύψους 4,5 εκατομμυρίων δολαρίων. Ο Τζο επισκέπτεται τον Άντριου στο νοσοκομείο μετά την ετυμηγορία και ξεπερνά το φόβο του αρκετά ώστε να αγγίξει το πρόσωπο του Άντριου. Αφού η οικογένεια του Άντριου φεύγει από το δωμάτιο, ο ίδιος λέει στον Μιγκέλ ότι είναι έτοιμος να πεθάνει.

Λίγο αργότερα ο Τζο μαθαίνει ότι ο Άντριου πέθανε. Η ταινία τελειώνει με τη δεξίωση στο σπίτι των Μπέκετ μετά την κηδεία, όπου οι πενθούντες, συμπεριλαμβανομένων και των Μίλερ, παρακολουθούν οικογενειακές ταινίες με τον Άντριου ως ένα υγιέστατο παιδί.

Ηθοποιοί και Χαρακτήρες
-----------------------

* Τομ Χανκς στο ρόλο του *Άντριου Μπέκετ*
* Ντένζελ Γουάσινγκτον στο ρόλο του *Τζο Μίλερ*
* Τζέισον Ρόμπαρντς στο ρόλο του *Τσαρλς Γουίλερ*
* Αντόνιο Μπαντέρας στο ρόλο του *Μιγκέλ Άλβαρεζ*
* Τζοάν Γούντγουορντ στο ρόλο της *Σάρα Μπέκετ*
* Μέρι Στινμπέργκεν στο ρόλο της *Μπελίντα Κονίν*
* Τσαρλς Νέπιερ στο ρόλο του *Δικαστή Γκάρνετ*
* Ρομπέρτα Μάξγουρλ στο ρόλο της *Δικαστή Τέιτ*
* Μπαζ Κίλμαν στο ρόλο του *Κράτσις*
* Κάρεν Φίνλεϊ στο ρόλο της *Δόκτωρ Γκίλμαν*
* Άννα Ντιβίρ Σμιθ στο ρόλο της *Άνθια Μπάρτον*

Box office
----------

Με προϋπολογισμό 26.000.000 δολάρια, η ταινία *Φιλαδέλφεια* έκανε άνοιγμα τριημέρου στην 1η θέση με 13,8 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 77,4 εκατομμύρια δολάρια ενώ στον υπόλοιπο κόσμο συγκέντρωσε 129,2 εκατομμύρια δολάρια. Παγκοσμίως απέφερε 206,6 εκατομμύρια δολάρια.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Α' Ανδρικού Ρόλου | Τομ Χανκς | Νίκη |
| Πρωτότυπο Σενάριο | Ρον Ναϊσγουάνερ | Υποψηφιότητα |
| Τραγούδι (Streets of Philadelphia)  | Μπρους Σπρίνγκστιν | Νίκη |
| Τραγούδι (Philadelphia)  | Νιλ Γιανγκ | Υποψηφιότητα |
| Μακιγιάζ | Καρλ Φούλερτον & Άλαν Ντ' Αντζέριο | Υποψηφιότητα |
| Χρυσές Σφαίρες | Α' Ανδρικού Ρόλου - Δράμα | Τομ Χανκς | Νίκη |
| Σενάριο | Ρον Ναϊσγουάνερ | Υποψηφιότητα |
| Τραγούδι (Streets of Philadelphia)  | Μπρους Σπρίνγκστιν | Νίκη |
| BAFTA | Πρωτότυπο Σενάριο | Ρον Ναϊσγουάνερ | Υποψηφιότητα |
|

Το Αμερικανικό Ινστιτούτο Κινηματογράφου έχει συμπεριλάβει την ταινία *Φιλαδέλφεια* σε δύο κατηγορίες:

* Καταλαμβάνει την 20η θέση στην κατηγορία AFI 100 Χρόνια... 100 Επευφημίες.
* Καταλαμβάνει την 49η θέση στην κατηγορία ΑFI 100 Χρόνια... 100 Ήρωες και Κακοί (Άντριου Μπέκετ ως ήρωας).

Παραπομπές
----------

1. ↑  (Αγγλικά) *Internet Movie Database*. www.imdb.com/title/tt0107818/releaseinfo. Ανακτήθηκε στις 14  Απριλίου 2017.
2. ↑  Kenneth Teran (22 Δεκεμβρίου 1993). «MOVIE REVIEW: Bittersweet 'Philadelphia': Actors Deliver Strong Performances in Socially Conscious Film». *LATimes.com*. Ανακτήθηκε στις 7 Νοεμβρίου 2016.
3. ↑  "The film opens Wednesday in New York, L.A. and Toronto..." [December 22, 1993 was a Wednesday
4. ↑  Philadelphia (1993), Box Office Mojo
5. ↑  Janet Maslin (22 Δεκεμβρίου 1993). «Philadelphia (1993) Review/Film: Philadelphia; Tom Hanks as an AIDS Victim Who Fights the Establishment». *The New York Times*. nytimes.com. Ανακτήθηκε στις 9 Ιουλίου 2012.
6. 1 2  Roger Ebert (14 Ιανουαρίου 1994). «Philadelphia». suntimes.com. Αρχειοθετήθηκε από το πρωτότυπο στις 7 Νοεμβρίου 2012. Ανακτήθηκε στις 9 Ιουλίου 2012.
7. ↑  «Φιλαδέλφεια στο Rotten Tomatoes». *Rotten Tomatoes*. Ανακτήθηκε στις 9 Ιουλίου 2012.
8. 1 2 3 4 5  «Φιλαδέλφεια στο Box Office Mojo». *Box Office Mojo*. Ανακτήθηκε στις 9 Ιουλίου 2012.
9. 1 2  «The 66th Academy Awards (1994) Nominees and Winners». oscars.org. 21 Μαρτίου 1994. Ανακτήθηκε στις 9 Ιουλίου 2012.
10. ↑  «The 51st Annual Golden Globe Awards (1994)». goldenglobes.org. Αρχειοθετήθηκε από το πρωτότυπο στις 14 Φεβρουαρίου 2012. Ανακτήθηκε στις 9 Ιουλίου 2012.
11. ↑  «BAFTA Awards». *IMDb*. Ανακτήθηκε στις 9 Ιουλίου 2012.
12. ↑  «AFI's 100 Years...100 Cheers». *Αμερικανικό Ινστιτούτο Κινηματογράφου*. afi.com. Ανακτήθηκε στις 9 Ιουλίου 2012.
13. ↑  «AFI's 100 YEARS...100 Heroes & Villains». *Αμερικανικό Ινστιτούτο Κινηματογράφου*. afi.com. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 9 Ιουλίου 2012.

Εξωτερικοί σύνδεσμοι
--------------------

* *Philadelphia*   στην IMDb
* *Philadelphia* στην TCM Movie Database
* *Philadelphia* στο AllMovie
* *Philadelphia* στο Box Office Mojo
* *Philadelphia* στο Rotten Tomatoes
* Movie stills

  


|  |  |
| --- | --- |
| 

|  |
| --- |
| * Πύλη:Κινηματογράφος
* Πύλη:ΛΟΑΤ
* Πύλη:Τέχνη
 |

 |